  Майя Бывальцева Удмуртиысь Максим Вылегжанин Россилэн куасэн бызьылонъя чемпионатаз 4-тӥ инты басьтӥз. 23-тӥ южтолэзе ӵошатсконъёс кутскизы Тюменьысь спортъя «Жемчужина Сибири» огъетын. Воргоронъёс 30 иськеме бызёнын вожвылъяськизы. Россилэн чемпионэз луиз Ханты-Манси автоном округысь Евгений Дементьев. Улосчизэ Сергей Устюговез со 3 секундлы азьпалтӥз. Бронза медаль утӥз Москва но Нижний Новгород улосвылъёс понна бызьылӥсь Пётр Седов, со 4 секундлы кылиз. Максим Вылегжанин вормисьлы 41 секунд келяз. Удмуртиысь мукетъёсыз куасэн бызьылӥсьёс 20 кужмоосыз пӧлы ӧз шеде: Дмитрий Япаров — 23-тӥ, Евгений Байбородов — 31-тӥ, Ильшат Нигматуллин — 35-тӥ, Николай Хохряков — 46-тӥ, Равиль Валиахметов — 57-тӥ, Роман Тарасов — 59-тӥ. Финише 67 спортсмен вуиз. Удмуртиысь Константин Главатских но Александр Уткин скиатлонэ ӧз поталэ. Нылкышноос пӧлын 15 иськемын элькунысьтымы Лилия Васильева 41-тӥ инты басьтӥз (вормисьлэсь 2 минут 42 секундлы кылиз), Екатерина Бушмакина — 48-тӥ (3 минут 57 секунд). Скиатлонэ 57 куасэн бызьылӥсьёс пыриськизы. Нырысетӥ куинь интыосын Анастасия Седова (Нижний Новгород улосвыл — Мордовия), Надежда Шуняева (Иркутск улосвыл — Санкт-Петербург) но Анна Нечаевская (Вологда улосвыл). Тегъёс: Спорт МаксимВылегжанин Удмуртия Россия куасэнбызьылон  